בשנת 2010, ביקשה הפקת התוכנית "צינור לילה" להעלות אייטם על סדרה אחרת של הצמד בשם "מינדי והקוסם". היוצרים סירבו להצעה בטענה שהסדרה לא מיועדת לקהל רחב של צופים, ולכן הם לא מעוניינים שהיא תחשף. בעקבות הסירוב, פנתה הפקת "צינור לילה" למועצה לשלום הילד במטרה להעלות את האייטם בכל זאת, תוך ביקורת על היוצרים. בעקבות הפרשה, הוגשה תלונה במשטרת ישראל נגד צמד היוצרים על ידי המועצה לשלום הילד ונטען כי הסדרה לא ראויה, בשל התכנים שהיא מציגה. משטרת ישראל לא טיפלה בתלונה בתואנה של מחסור במשאבים על מנת לאתר ולהרשיע את היוצרים. בריאיון שנערך בעקבות פרסום הפרשה, הצמד טען כי הסרטונים מעולם לא היו מיועדים לקהל הרחב, אלא נוצרו לקהל מצומצם של אנשים שיתחברו לסוג ההומור שהוצג בסדרה. כאשר הסדרה החלה לצבור קהל רחב של צופים, הוריד אותה הצמד מן האינטרנט.
ערוץ ה-YouTube.
לאחר סיום ההפקה של אחמד וסלים, החל הצמד לתפעל ערוץ YouTube עצמאי. בערוץ פורסמו עשרות מערכונים, חלקם כחלק מסדרות אינטרנט שיצרו וחלקם מערכונים בודדים.
ב-9 בנובמבר 2011 פורסם הקליפ The GAG Quartet- le Internet Medley - מחרוזת שירים שמקורם בסרטוני YouTube ותופעות אינטרנט שונות, הסרטון זכה להצלחה עצומה. נכון לינואר 2022, לסרטון ביוטיוב יש למעלה מ-42,000,000 צפיות.
ב-22 באוגוסט 2013 פורסם בערוץ סרטון בשם "במאי אפס", בו הוצגה לראשונה דמותו של אפס (בגילומו של טרגר), סאטירה המבוססת על "הישראלי המכוער" שמרבה לצעוק ולקלל בכל מצב. הסרטון זכה להצלחה רבה ולמאות אלפי צפיות, ובעקבותיו יצרו הצמד עוד מערכונים רבים בהם מככבת דמותו של אפס. הסדרה הפכה לתופעת רשת מצליחה, וכל מערכוני אפס זכו למאות אלפי צפיות וכן זכו לחיקויים באתר YouTube.
ב-2014 טרגר ופז פתחו הצעה באתר הדסטארט להפקת סרט באורך מלא בכיכובו של אפס. ההצעה זכתה לתמיכה רבה, כאשר את שאר המימון תרם ערוץ קומדי סנטרל ישראל, והסרט הופק בשיתופו.
"סרט אפס" שודר בתחילת 2015 בערוץ קומדי סנטרל ישראל ופורסם כעבור ימים אחדים בערוץ היוטיוב. נכון ל-11 באוגוסט 2021, לסרט ב-YouTube יש כ-2,526,057 צפיות.
במחצית השנייה של 2015 החל תום טרגר בסיוע חלקי של אור פז לשדר בערוץ YouTube ועמוד פייסבוק חדשים סדרת סרטונים בשם "המגפון" בה תום מדבר על נושאים כמו מצעד הגאווה, צעדת השרמוטות ודיכאון תוך שהוא מבקר הומופוביה, מודלי יופי ועוד נושאים ותופעות בחברה האנושית והישראלית.
בשנת 2018 חברו השניים לעודד פארן, איש עסקים ויזם, המתפקד כשותף ומנהל פיתוח עסקי, צעד בו החליטו להתחיל לקחת את הערוץ יותר ברצינות ולהפוך אותו לעסק של ממש. במסגרת השותפות פתחו השלושה את "החנות הווירטואלית המיותרת" בה נמכרים מוצרי מרצ'נדייס שונים ממערכונים לרבות חולצות ופוסטרים. בנוסף, אופי הסרטונים ואווירתם השתנו דרסטית. עוד מימיהם הראשונים ביוטיוב ועד 2018 הם אופיינו בהומור צעקני, סאטירי, גס ולא מתאים לילדים, אך היום ההומור שלהם מיועד לכל המשפחה. שינוי זה גרם למעט ביקורת מצופיהם הוותיקים. במהלך 2018 התארחו שוגר זאזא בבתי עסק וקניונים שונים לרבות החנות "קומיקס וירקות", הדיזנגוף סנטר וקניוני עזריאלי וערכו מפגשי מעריצים שונים עם הקהל, אשר כללו סטנדאפ של תום ואור על במה, שידור מערכונים חדשים ושאלות ותשובות עם הקהל.
ב-2019 יצרו השניים סדרת רשת בשם "משחק הציורים הנוראי", בו לטרגר יש דקה לצייר ביטוי שבחר פז, ואורח שונה בכל פרק צריך לנחש מה טרגר צייר. בעקבות כך, פתח טרגר ערוץ יוטיוב משלו. בין האורחים השונים היו הקומיקאית לאה לב, היוטיוברית אורן גל (RealSmoothie) ואורחים נוספים.
ב-2021 נודע כי הצמד עומד להוציא אלבום מוזיקלי ביחד עם המוזיקאי רון מיניס, שייצא לאור בשנת 2022.
ג'. א. טיילור
סר ג'פרי אינגרם טיילור (באנגלית: Geoffrey Ingram Taylor, 7 במרץ 1886 – 27 ביוני 1975) היה פיזיקאי ומתמטיקאי בריטי, אשר בלט במיוחד בתחומי מכניקת הזורמים ותורת הגלים. הוא תואר על ידי תלמידו ג'ורג' בצ'לור כ"אחד המדענים החשובים של המאה (ה-20)".
ביוגרפיה.
טיילור נולד בסנט ג'ונס ווד שבלונדון. אביו, אדוורד אינגרם טיילור, עסק באומנות ואמו, מרגרט בול, הייתה נצר לשושלת ארוכה של מתמטיקאים ידועים (ביניהם ג'ורג בול ואלישה בול סטוט). טיילור התעניין במדע בילדותו לאחר שהאזין למגוון הרצאות מדעיות, והוא הרבה לבצע ניסויים בעזרת מוצרים ביתיים. הוא עשה תואר ראשון במתמטיקה בטריניטי קולג'.
המאמר הראשון שלו עסק בתחום הפיזיקה הקוונטית והראה שבניסוי העקיפה של יאנג מיוצרים פסים אפילו אם משתמשים מקורות אור חלשים, עד כדי כך שנדרש פחות מפוטון אחד בממוצע כדי ליצור פסים אלו. מאמרו השני עסק בגלי הלם וזכה בפרס סמית'. בשנת 1910 טיילור נבחר למלגה בטריניטי קולג', ובשנה שלאחר מכן הוא מונה לתפקיד כקורא תופעות דינמיות במטאורולוגיה. עבודתו על טורבולנציה באטמוספירה הובילה לפרסום של עוד מאמר - "תנועה טורבולנטית בנוזלים", שזיכה אותו בפרס אדמס בשנת 1915.
בשנת 1913 שימש טיילור כמטאורולוג על סיפונה של ספינת סקוטיה בבעלותה של סיירת הקרח הבריטית. תצפיותיו על גבי הספינה היוו את הבסיס לעבודתו המאוחרת יותר על מודל תאורטי של ערבוב באוויר. עם פרוץ מלחמת העולם הראשונה, הוא נשלח למפעל מטוסים בעיר פארנבורו על מנת ליישם את הידע שלו בעיצוב מטוסים, כאשר ההתמקדות הייתה על הלחץ בפירי מדחף. בנוסף לשיפור המטוסים בעזרת ניסיונו בתחום, הוא אף למד להטיס מטוסים ולצנוח.
לאחר המלחמה חזר טיילור לטריניטי קולג' ועבד על יישום של זרימה טורבולנטית באוקיינוגרפיה. הוא עבד גם על הבעיה של גופים העוברים דרך נוזל מסתובב (הוא חקר את אפקט "עמוד טיילור"). בשנת 1923 הוא התמנה לפרופסור מחקר על ידי החברה המלכותית. מינוי זה אפשר לו להפסיק לעסוק בהוראה, תחום שבו עסק בארבע השנים הקודמות, אותו הוא תעב ולא היה טוב בו. בתקופה זו טיילור עשה עבודה רחבת-היקף על מכניקת זורמים ומכניקת מוצקים, כולל מחקר על עיוות של חומרים גבישיים שהתבסס על תצפיותיו במשך המלחמה כשעבד בפארנבורו. הוא גם הפיק עוד תרומה גדולה למדע בנושא זרימה טורבולנטית, כשהציג גישה חדשה באמצעות מחקר סטטיסטי של תנודות במהירות.
בשנת 1934 הבין טיילור, במקביל למיכאל פולני ואגון אורובאן, שהדפורמציה הפלסטית של חומרים משיכים יכולה להיות מוסברת במונחים של התאוריה של נקעים שפותחה על ידי ויטו וולטרה בשנת 1905. תובנה זו הייתה קריטית בפיתוח המדע המודרני של מכניקת מוצקים.
במהלך מלחמת העולם השנייה, טיילור יישם שוב את מומחיותו בפתרון בעיות צבאיות, כגון ההתפשטות של גלי ההדף שנוצרו מחמת פיצוצים, הן באוויר והן מתחת למים. טיילור אף נשלח לארצות הברית ב-1944-1945 כחלק מהמשלחת הבריטית לפרויקט מנהטן בלוס אלמוס. הוא עזר בפיתוח הנשק האטומי על ידי פתרון בעיות של חוסר יציבות בבעיות קריסה.
בשנת 1944 הוא קיבל תואר אבירות ואת מדליית קופלי מטעם החברה המלכותית.
טיילור המשיך את מחקרו לאחר המלחמה וכיהן בוועדת המחקר האווירית, כאשר הוא עובד על פיתוח מטוסים על-קוליים. למרות שהוא יצא לגמלאות באופן רשמי בשנת 1952, הוא המשיך את המחקר במשך עשרים השנים הבאות, תוך התמקדות בבעיות שניתן לחוקרן באמצעות ציוד פשוט יחסית. זה הוביל להתקדמות מדעית בנושא שיטות למדידת המקדם השני של הצמיגות בנוזל. טיילור אף המציא נוזל בלתי דחיס עם בועות גז המרחפות בו. הפיזור של הגז בנוזל במהלך ההתרחבות היה תוצאה של צמיגות הגזירה של הנוזל, ובכך הצמיגות בתפזורת יכולה בקלות להיות מחושבת. תחומי המחקר שלו בערוב ימיו עסקו בדיספרסיה אורכית בזרימה בצינורות, בתנועה דרך משטחים נקבוביים, ובדינמיקה של נוזלים בתוך משטחים דקים.
היבטים של חייו של טיילור לעיתים קרובות באו לידי ביטוי בעבודתו. עניינו בתנועה של אוויר ומים, בתנועה של יצורים ימיים חד תאיים ובמזג האוויר, היו קשורים לאהבתו להפלגה ולספנות. בשנת 1930 הוא אף המציא את עוגן המחרשה (CQR), שהיה חזק יותר ונוח יותר לתפעול מאשר העוגנים האחרים בתקופתו. בעוגן המחרשה נעשה שימוש במגוון כלי תחבורה ימיים קטנים, כולל במטוסים ימיים.
המחקר האחרון שלו התפרסם בשנת 1969, כשהיה בן 83. במחקרו הוא חזר לתחום העניין שלו בפעילות חשמלית בסופות רעמים, בהתמקדות בהתנהגות של נוזל הזורח תחת השפעה של שדה חשמלי. טיילור גילה כי הנוזל יקבל צורה של חרוט, שנקרא חרוט טיילור על שמו. באותה השנה קיבל טיילור פרס ומדליה על שם א.א. גריפיט, וכן את אות מסדר ההצטיינות. הוא סבל משבץ בשנת 1972 אשר למעשה שם קץ לעבודתו; הוא נפטר בקיימברידג' בשנת 1975.
גרנד טר (קלדוניה החדשה)
גרנד טר (בצרפתית: Grande Terre - מילולית: האדמה הגדולה; בעגה המקומית מכונה האי Le Caillou - "הסלע") הוא האי הגדול והמרכזי בקלדוניה החדשה. הוא האי הגדול באיי צרפת, השני בגודלו בים האלמוגים, השישי בגודלו בדרום האוקיינוס השקט (אחרי גינאה החדשה, שני האיים של ניו זילנד, טסמניה ובריטניה החדשה) וה-52 בגודלו בכל העולם. שטחו 16,372 קמ"ר, אורכו כ-400 ק"מ ובנקודה הרחבה ביותר רוחבו מגיע ל-64 ק"מ. העיר הגדולה באי היא נומאה, בירת קלדוניה החדשה.
היסטוריה.